મુંબઈ હાઈકોર્ટે રાબિયા ખાનને જણાવ્યું છે કે તેઓ તેમની પુત્રીના મોતના મામલે પોલીસ અને સીબીઆઈની તપાસમાં રહી ગયેલી ક્ષતિઓ બહાર લાવે. રાબિયાએ જિયાના બોયફ્રેન્ડ રહેલા અભિનેતા સૂરજ પંચોલી સામે આત્મહત્યા માટે પ્રેરિત કરવાના બદલે હત્યાનો કેસ દાખલ કરવા માગણી કરી છે. આ સાથે રાબિયા પણ એવું ઈચ્છે છે કે તે આ કેસની તપાસ માટે સ્પેશિયલ તપાસ ટીમ (એસઆઈટી) બનાવવામાં આવે, કારણ સીબીઆઈ પણ મુંબઈ પોલીસની જેમ જ આ કેસને આપઘાતનો કેસ ગણાવી રહી છે. જસ્ટિસ નરેશ પાટીલની ખંડપીઠે સોમવારે આ કેસમાં રહેલી વિસંગતતાઓની યાદી તૈયાર કરી 23 ઓગસ્ટે અદાલત સમક્ષ રજૂ કરવા જણાવ્યું છે.